Subject: Selgitustaotlus eluruumi sanitaarseisundist tulenevate terviseriskide sisuliseks hindamiseks
From: "Rendin Legal" <[email-masked]>
To: <[email-masked]>
Date: Fri, 23 Jan 2026 13:05:08 +0200

Tähelepanu! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada.

Tere!

Pöördume Teie poole Rendin OÜ nimel seoses vajadusega saada Terviseameti 
sisuline ja erialane hinnang eluruumide sanitaarseisundiga seotud 
terviseriskide ning nende hindamise kohta mõju eluruumi kasutamise 
võimalikkuse puhul.

Meie poole pöörduvad sageli kliendid üürisuhtes tekkinud vaidluste tõttu, 
muuhulgas olukordades, kus üürnik soovib eluruumi üürilepingu erakorraliselt 
üles öelda, viidates eluruumi sanitaarsele seisundile.

Õiguslikult on tähtajatu eluruumi üürilepingu puhul kummalgi lepingupoolel 
õigus leping korraliselt üles öelda kolmekuulise etteteatamistähtajaga. 
Samas jagame seisukohta, et inimese tervise kaitse on esmatähtis. Ka kehtiv 
õigus näeb ette võimaluse üürilepingu erakorraliseks ülesütlemiseks mõjuval 
põhjusel. Põhjus on mõjuv juhul, kui selle esinemisel ei saa lepingu 
ülesütlemist soovivalt poolelt, arvestades kõiki asjaolusid ja mõlema poole 
huvisid, mõistlikult eeldada lepingu täitmise jätkamist vähemalt selle 
korralise lõppemiseni (st vähemalt kolm kuud veel).

Praktikas kerkib keskse küsimusena esile millise eluruumi puuduse esinemisel 
tuleb pidada eluruumist kohest lahkumist tervise kaitsmiseks vältimatuks 
ning millal on tegemist olukorraga, kus terviserisk on oma olemuselt vaid 
potentsiaalne (st on võimalik eluruumi ajutine kasutamine puuduste 
kõrvaldamiseni või lepingu lõpetamine tavapärase etteteatamistähtaja 
jooksul).

Enamasti on erakorralise ülesütlemise soovid seotud kahjurite, sealhulgas 
näriliste ja prussakate, ning hallituse esinemisega eluruumis. Nimetatud 
olukordade kohta puudub aga üheselt mõistetav ja konkreetne praktika või 
norm, mis võimaldaks selgelt eristada, kas eeltoodud puudused on niivõrd 
olulised, et nende tõttu oleks põhjendatud lepingu ennetähtaegne lõpetamine 
tervise seisukohast või mitte. Praktikas tuginevad üürnikud eelkõige kas 
võlaõigusseaduse §-le 317 (erakorraline ülesütlemine eluruumi 
terviseohtlikkuse tõttu) või §-le 314 (erakorraline ülesütlemine, kui üürnik 
ei saa üüritud asja kasutada).

Eeltoodust tulenevalt palume Terviseametil anda oma hinnang eristades:

*
olukorrad, kus terviserisk on vahetu ja kõrge ning eluruumi edasine 
kasutamine ka lühiajaliselt võib põhjustada tervisekahju;

*
olukorrad, kus terviserisk ei ole vahetu, vaid potentsiaalne; kujuneb välja 
pikema aja jooksul või sõltub konkreetse isiku tervislikust seisundist ning 
kus eluruumi ajutine kasutamine kuni puuduste kõrvaldamiseni või lepingu 
lõppemiseni ei moodusta tõsist riski.

Eeltoodust lähtudes palume hinnata järgmisi olukordi:

1.	Kahjur-näriliste (nt rotid, hiired) esinemine eluruumis

1.1. kas ja millistel asjaoludel kujutab näriliste esinemine eluruumis 
endast vahetut ja kõrget terviseriski;

1.2. kas selline terviserisk võib põhjustada tervisekahju ka lühiajalise 
viibimise korral või on tegemist riskiga, mis ei pruugi realiseeruda või 
realiseerub pikemaajalise kokkupuute tulemusena;

1.3. kas ja millistel juhtudel ei ole eluruumi edasine kasutamine tervise 
kaitsmiseks lubatav ka ajutiselt.

2.	Prussakate esinemine eluruumis

2.2. kas prussakate esinemist eluruumis saab käsitleda vahetu 
terviseriskina;

2.3. kas selline terviserisk võib põhjustada tervisekahju ka lühiajalise 
viibimise korral või on tegemist riskiga, mis ei pruugi realiseeruda või 
realiseerub pikemaajalise kokkupuute tulemusena;

2.4. kas ja millistel juhtudel võib prussakate esinemine olla sellise 
ulatuse või iseloomuga, et eluruumi ajutine kasutamine ei ole tervise 
kaitsmiseks enam lubatav.

3.	Hallitus eluruumis

3.1. millistel juhtudel ja millises ulatuses kujutab hallituse esinemine 
eluruumis endast vahetut ja olulist ohtu inimese tervisele;

3.2. kas selline terviserisk võib põhjustada tervisekahju ka lühiajalise 
viibimise korral või on tegemist riskiga, mis ei pruugi realiseeruda või 
realiseerub pikemaajalise kokkupuute tulemusena;

3.3 kas ja millistel juhtudel võib hallituse esinemine olla sellise 
iseloomuga, et eluruumi edasine kasutamine ei ole tervise kaitsmiseks 
lubatav ka lühiajaliselt ning kas see sõltub erinevatest hallitusliikidest.

Soovime mõista Terviseameti üldist lähenemist ja seisukohta nimetatud 
küsimustes, et aidata kaasa õigusselgusele ning üürisuhetes tekkivate 
vaidluste korrektsele ja tasakaalustatud lahendamisele.

Täname Teid ette Teie aja ja selgituste eest.

Lugupidamisega

  <https://lh5.googleusercontent.com/iSNIjUJvEr02XioC_Hm1f99aywVLzWQ0yGlkbySOet4p7FYkNoqJlst1WFXjSNvJ05QoeEJ220ni_1KI-m0Qc_wB7KfSWIdUkMTmdxS_vQpl6xS36sGRKcMySyTivLS8WvYjzN7q>

Aljona Somova

Jurist

Rendin OÜ

[email-masked] <mailto:[email-masked]>  |  <http://www.rendin.ee> 
rendin.ee